'Hedendaagse held' knap Bloem-begraafplaas self op | Maroela Media
'Hedendaagse held' knap Bloem-begraafplaas self op
Dirk Venter. Foto: FAK
Hy het die bewaring van die nalatenskap van oudpresidente Blackie Swart en Jim Fouché op sy skouers geneem, want as hý nie gaan nie, wie sal dan?
So sê Dirk Venter, 'n 23-jarige boorling van Bloemfontein, wat glo jy kan net op die toekoms bou as jy uit die verlede leer. Daarom het hy inisiatief geneem vir die instandhouding van die President Brand-begraafplaas en -heldeakker in die Rosestad.
Venter sê hy het gereeld by die begraafplaas verbygery en die stelselmatige verwaarlosing opgemerk. Baie grafstene het omgeval, is beskadig of het weens ouderdom verweer. Die begraafplaas was ook oortrek met onkruid en vullis en het 'n slaapplek vir haweloses geword.
Hy het by die munisipaliteit navraag gedoen oor wie die instandhouding van die perseel behartig, waarna daar glo vir hom gesê is hy is "welkom" om verantwoordelikheid daarvoor te neem.
"Ek het die projek aangeneem en betaal elke maand die koste van die instandhouding uit my eie sak. Elke tweede Saterdag het ons werkers wat ons help."
Die oudleerder van die Hoërskool Sand du Plessis in Bloemfontein was 'n ywerige Voortrekker op skool en werk nou gedurende die week by 'n motorbandmaatskappy. Elke naweek werskaf hy egter in die begraafplaas saam met sy gesin en twee werkers, Freddie Dasheka en Mpho Tsomo.
Hulle plant onder meer bome en struike, maak die grafte en die terrein skoon, lê nuwe seile op die grafte en gooi gruis om die grafte weer te verstewig. Daar is ook begin om die veiligheid op te skerp deur onder meer 'n heining om die perseel op te rig.
Volgens Venter kos die instandhouding hom tans van R600 tot R1 000 per maand en is meer geld nodig om van die indrukwekkende grafstene weer netjies te restoureer.
Afgesien van Swart en Fouché, is oudpresidente Brand en Steyn en sy familie ook in dié begraafplaas ter ruste gelê.
Danie Langner, besturende direkteur van die FAK, beskryf Venter as 'n held en het sy inisiatief geprys.
"Ek haal my hoed af vir die dikwels ongesiene, ongewaardeerde en ongewilde uithou en aanhou werk van ons diensbare helde. Te midde van al die vernietiging en afbrekery bied dit hoop en inspireer mense," het Langner gesê.
Venter sê hy leer elke naweek nog 'n stukkie geskiedenis by en meen erfenis "het vir ons geen doel" as dit nie behoue bly nie.
Die Mangaung-munisipaliteit in Bloemfontein kon nie vir navrae bereik word nie.
Joe, ek is sprakeloos gelaat hierdeur!
Mnr Venter, jy is OOK MY HELD, en 'n voorbeeld vir ons ander, dit is ONS erfenis, EN ONS is verantwoordelik daarvoor. Welgedaan!
Wat n yster!
"om af te breek is geen kuns nie. n Klein baba kan n blommetjie verniel wat dit n God gekos het om te maak" – Langenhoven
Ek is sprakeloos trots op jou Dirk, welgedaan jong man!!!!!Mag jou goeie dade aansteeklik raak vir elkeen wat hierdie artikel gelees het.. Kom ons begin ons ledige uurtjies ook omsit in iets goed.. Ek stap gereeld en gaan volgende keer n sak saamvat en al die rommel begin optel. Verandering begin by jouself, ons moenie heeltyd op ander mense wag om n verskil te maak nie, elke bietjie goed wat jy doen help en die Here sien als raak..